SYNEX บวกกว่า 6% คาดเก็งกำไรผลงานปีนี้ทำนิวไฮ-กูรูแนะซื้อเป้า 6.5 บ.
SYNEX บวกกว่า 6% คาดเก็งกำไรผลงานปีนี้ทำนิวไฮ ล่าสุด ณ เวลา 14.41 น. ราคาอยู่ที่ 6.05 บาท บวก 0.35 บาท หรือ 6.14% สูงสุดที่ 6.15 บาท ต่ำสุดที่ 5.70 บาท มูลค่าซื้อขายที่ 66.97 ล้านบาท ด้าน บล.โกลเบล็ก แนะ "ซื้อ" ชูเป้า 6.50 บ.
30 ส.ค. 2559

ผู้สื่อข่าวรายงานว่า ราคาหุ้นบริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 14.41 น. ราคาอยู่ที่ 6.05 บาท บวก 0.35 บาท หรือ 6.14% สูงสุดที่ 6.15 บาท ต่ำสุดที่ 5.70 บาท มูลค่าซื้อขายที่ 66.97 ล้านบาท ขณะที่ดัชนีตลาดหุ้นไทยโดยรวมบวก 0.38%
 
 
นางสาวสุธิดา มงคลสุธี ประธานเจ้าหน้าที่บริหาร SYNEX เปิดเผยว่า ในปี 2559 บริษัทตั้งเป้ามีรายได้ประมาณ 23,000 ล้านบาท หรือเติบโต 8-10% จากปี 2558 ที่มีรายได้อยู่ที่ 21,670 ล้านบาท และจะมีกำไรสุทธิทำสถิติสูงสุด (นิวไฮ) จากปี 2558 ที่มีกำไรสุทธิอยู่ที่ 358 ล้านบาท
โดยมีปัจจัยมาจากการนำสินค้ามาร์จิ้นสูงไปจำหน่ายสู่ตลาดมากขึ้นและมีการบริหารต้นทุนอย่างมีประสิทธิภาพ ซึ่งบริษัทมีสัดส่วนรายได้มาจากธุรกิจสมาร์ทโฟน 21% ชิ้นส่วนฯ 18% เน็ตเวิร์คกิ้ง 17% ที่เหลือ 44% เป็นอื่นๆ ที่บริษัทมีไลน์ธุรกิจสินค้าหลากหลายกว่า 50 รายการ
ขณะที่ช่วงครึ่งปีหลังบริษัทคาดรายได้จะเติบโตกว่า 10% จากช่วงครึ่งปีแรกที่มีรายได้ 10,553.24 ล้านบาท เนื่องจากช่วงไตรมาส 3/59 เป็นช่วงไฮซีซั่นของธุรกิจ ประกอบกับภาครัฐที่จะมีการวางงบประมาณในการปรับปรุงอิเล็กทรอนิกส์ และเศรษฐกิจมีการปรับตัวดีขึ้น ทำให้กำลังซื้อเริ่มกลับเข้ามามากขึ้น นอกจากนี้ บริษัทยังมีแผนจะเปิดตัวสินค้าใหม่ที่เกี่ยวกับเทคโนโลยีอีก 1 แบรนด์ โดยคาดว่าจะได้ข้อสรุป 1-2 เดือน
“ปีนี้รายได้จะโตไปที่ 23,000 ล้านบาท และมีกำไรสุทธิทำนิวไฮ โดยปกติช่วงไตรมาส 3/59 จะเป็นช่วงไฮซีซั่นของธุรกิจอยู่แล้ว ประกอบกับภาครัฐก็จะมีการเร่งซื้อสินค้าไอทีโดยเฉพาะคอมพิวเตอร์ช่วงนี้ สำหรับช่วงครึ่งปีแรกที่ผ่านมาก็ถือว่าพอใจกับผลประกอบการที่มีการเติบโต โดยบริษัทจะยังคงรักษาอัตรากำไรสุทธิอยู่ที่ประมาณ 1.70% ให้อยู่ใกล้เคียงกับช่วงครึ่งปีแรก” นางสาวสุธิดา กล่าว
อีกทั้งบริษัทยังมีแผนการเข้าซื้อกิจการ โดยขณะนี้อยู่ระหว่างการเจรจา เพื่อต่อยอดกับธุรกิจด้านอิเล็กทรอนิกส์ในประเทศจำนวน 2 ราย โดยคาดว่าจะได้สรุปช่วงไตรมาส 4/59 จำนวน 1 ราย ซึ่งจะใช้งบลงทุนประมาณ 400-500 ล้านบาท และมีแหล่งเงินทุนมาจากการกู้จากสถาบันการเงิน และยังสามารถกู้เพิ่มได้อีก เนื่องจากบริษัทมีนโยบายรักษาอัตราส่วนหนี้สินต่อทุน (D/E) ให้ไม่เกิน 2 เท่า โดยปัจจุบันบริษัทมีอัตราส่วนหนี้สินต่อทุนอยู่ที่ 1.70 เท่า
สำหรับการขยายธุรกิจไปยังต่างประเทศ บริษัทคาดว่าจะมีรายได้ในปี 2559 จากในกลุ่มประเทศอินโดจีน (กัมพูชา สปป.ลาว เวียดนาม ไทย เมียนมา (พม่า) และสิงคโปร์) อยู่ที่ประมาณ 1,000 ล้านบาท และในปี 2560 รายได้จะมีการเติบโตประมาณ  20%  เนื่องจากจะมีการขยายตลาดไปยังประเทศเมียนมาเพิ่มมากขึ้น
นางสาวสุธิดา กล่าวอีกว่า ปัจจุบันอัตราแลกเปลี่ยนค่าเงินบาทยังอยู่ในระดับแข็งค่า ซึ่งส่งผลดีต่อบริษัท เนื่องจากบริษัทมีการนำเข้าสินค้าด้านอิเล็กทรอนิกส์จากต่างประเทศ แต่บริษัทไม่ได้มีการเก็งกำไรเรื่องอัตราแลกเปลี่ยน
ด้าน บล.โกลเบล็ก ระบุในบทวิเคราะห์ฯว่า แนะนำ “ซื้อ” หุ้น SYNEX ราคาเป้าหมาย 6.50 บาท ฝ่ายวิจัยประเมินมูลค่าด้วยวิธี PE ratio อิง Prospective P/E ที่ 12.5 เท่าซึ่งเป็นค่าเฉลี่ยย้อนหลัง 1 ปี โดยคาดการณ์กำไรต่อหุ้นปี 2560 อยู่ที่ 0.52 บาทต่อหุ้นได้ราคาเหมาะสม 6.50 บาท และคาดว่าบริษัทจะจ่ายเงินปันผลทั้งปี 0.26 บาทต่อหุ้นคิดเป็นอัตราเงินปันผลที่สูงถึง 4.44% ทำให้ Downside ค่อนข้างจำกัด จึงคงคำแนะนำ “ซื้อ”